section_heading: Poricanje zločina u masovnim medijima
paragraph_text: U 2016.godini redatelj i filmski producent Jakov Sedlar objavio je - prema nekim kritičarima revizionistički - dokumentarac pod nazivom "Jasenovac - Istina"<ref> u kojem je sustavno umanjivan broj žrtava ustaškog logora,<ref> a u kojem se spominje i "poslijeratni Jasenovac" u kojem su navodno partizani ubijali Hrvate zarobljene kao pripadnike ustaških i domobranskih postrojbi. Premijeri su prisustvovala četiri ministra iz tadašnje HDZ-ove vlade, uključujući i Zlatka Hasanbegovića, ministra kulture, koji su se o filmu izjašnjavali u superlativima. Neki ugledni hrvatski povjesničari su reagirali optužbama na Sedlarov račun kako je u filmu iznio laži i krivotvorine,<ref> uključujući i krivotvorenu naslovnu stranicu dnevnih novina koja je sadržavala tvrdnju kako su leševi iz "poslijeratnog Jasenovca" rijekom doplutali do Zagreba, koji se inače nalazi 100&nbsp;km uzvodno od Jasenovca.<ref><ref> Izraelska veleposlanica je osudila film<ref> dok je zagrebački gradonačelnik Milan Bandić Sedlara nagradio Nagradom grada Zagreba, unatoč prosvjedima židovskih udruga,<ref> a rektor Zagrebačkog sveučilišta Damir Boras imenovao ga je svojim savjetnikom za kulturu.<ref> Jakov Sedlar se odlučio javnim pismom obratiti izraelskoj veleposlanici te u pismu navodi da je u filmu samo htio reći istinu o logoru, da nije iznosio krivotvorine te da osobno jako dobro poznaje problematiku holokausta i Izraela, budući da su devet njegovih filmova na temu povijesti holokausta dio kolekcije Yad Vashem muzeja Holokausta u Jeruzalemu. Izrazio je i nadu da će veleposlanica dio svog boravka u Hrvatskoj posvetiti i proučavanju dijela Hrvatske povijesti kojeg je tijekom komunističke vladavine bilo zabranjeno proučavati.<ref>